钦定古今图书集成/明伦汇编/官常典/第210卷 > 李程
## 钦定古今图书集成/明伦汇编/官常典/第210卷 > 李程

按《唐书》本传，“程字表臣，襄邑恭王神符五世孙也。擢
进士、宏辞，赋日五色，造语警拔，士流推之。调蓝田尉，
县有滞狱十年，程单言辄判京兆状，最迁监察御史，
召为翰林学士，再迁司勋员外郎，爵渭源县男。德宗
季秋出畋，有寒色，顾左右曰：‘九月犹衫，二月而袍，不
为顺时。朕欲改月谓何’？左右称善，程独曰：‘元宗著《月
令》，十月始裘，不可改’。”帝矍然止。学士入署，常视日影
为候。程性孏，日过八塼乃至，时号八塼学士。元和三
年，出为随州刺史，以能政，赐金紫服。李夷简镇西川，
辟成都少尹，以兵部郎中入知制诰。韩弘为都统，命
程宣慰汴州。历御史中丞、鄂岳观察使，还为吏部侍
郎。敬宗初，以本官同中书门下平章事。帝冲逸，好宫
室畋猎，功用奢广。程谏曰：“先王以俭德化天下，陛下
方谅阴，未宜兴作，愿回所费奉园陵。”帝嘉纳。又请置
侍讲学士，选名臣备访问。加中书侍郎，进彭原郡公。
宝历二年，检校吏部尚书、同平章事，为河东节度使，
徙河中。召拜尚书左仆射。俄检校司空，领宣武、山南
东道节度。再为仆射。先是，元和、长庆时，仆射视事，百
官皆贺，四品以下官答拜。太和四年，诏不答拜。王涯、
窦易直行之自如，程循其故，不自安，言诸朝。御史中
丞李汉谓不答拜，于礼太重，文宗不许，听用太和诏
书，议者不善也。程为人辩给多智，然简脱无仪检，虽
在华密，而无重望，最为帝所遇。尝曰：“高飞之翮，长者
在前。卿朝廷羽翮也。”武宗立，为东都留守。卒，年七十
七，赠太保，谥曰缪。子廓。